ยาคุมกินเวลาไหนคะ ถ้าเลิกกิน จะมีผลอะไรมั้ยคะ
สวัสดีค่ะ หากจะเริ่มทานยาคุมกำเนิดเป็นแผงแรก ให้เริ่มทานภายใน 1-5 วัน นับจากวันแรกที่มีประจำเดือนมา ยาคุมกำเนิดจึงจะออกฤทธิ์ในการป้องกันการตั้งครรภ์ได้ทันที โดยจะช่วยป้องกันการตั้งครรภ์ได้มากกว่า 99% หรือมีโอกาสตั้งครรภ์น้อยกว่า 1% ทั้งนี้ ต้องทานยาอย่างถูกต้อง คือทานวันละ 1 เม็ด ในเวลาเดียวกันของแต่ละวัน และหากเป็นชนิด 21 เม็ด เมื่อทานครบ 21 เม็ดแล้ว ก็ให้เว้นระยะไป 7 วัน ก่อนที่จะเริ่มทานยาแผงใหม่ต่อ โดยไม่ต้องสนใจว่าประจำเดือนจะมาในวันใดค่ะ หรือหากเป็นชนิด 28 เม็ด เมื่อทานครบ 28 เม็ดแล้ว ก็ให้เริ่มทานยาแผงใหม่ต่อไปเลย โดยไม่ต้องสนใจว่าประจำเดือนจะมาในวันใดเช่นกันและเมื่อจะเลิกคุมกำเนิด หรือคาดว่าจะไม่มีเพศสัมพันธ์ไปอีกนาน ก็สามารถที่จะหยุดทานยาคุมได้ทันที โดยไม่ต้องรอจนหมดแผง และเมื่อหยุดทานแล้ว ประสิทธิภาพในการป้องกันการตั้งครรภ์ก็จะหมดลงในทันที ส่วนผลเสียที่จะเกิดนั้นไม่มีค่ะ สามารถเลิกทานได้เมื่อต้องการ และเมื่อต้องการจะคุมกำเนิดอีก ก็สามารถกลับมาทานได้อีก โดยให้เริ่มทานภายใน 1-5 วัน นับจากวันแรกที่มีประจำเดือนมาดังกล่าวไปค่ะ